હવે રણબીર આથેલા લાલ મરચા જેવી તીખી તમતમાટ એવી તારા (પલ્લવી શારદા) પર ફિદા થઇ જાય છે. પરંતુ જાવેદ જાફરી માટે કાર ચોરતી વખતે એ ભૂલથી પોતાની જ હિરોઇન તારાની ચકાચક લાલ મર્સિડિઝ ચોરી બેસે છે અને તેને હવાલા કિંગ જાવેદ જાફરીને આપી પણ દે છે. એટલે એ પસ્તાવાનું વિપુલ ઝરણું વહાવવા માટે તારાને લઇને એની મર્સિડિઝ પાછી અપાવવા નીકળે છે. પ્લાન એવો કે જાવેદ જાફરી માટે ચોરેલી તારાબેનની મર્સિડિઝ ફરીથી જાવેદ જ પાસેથી ચોરવી. પરંતુ જાવેદ પાસેથી એના જ અડ્ડામાંથી કાર ચોરવી એટલે સિંહના મોંમાંથી મારણ પાછું કઢાવવું. ત્યાં જ લોચો વાગે છે અને હવાલા કિંગને ખબર પડી જાય છે કે રણબીર એની જ ચોરાઉ કાર લઇને ભાગી છૂટ્યો છે. એનાથીયે મોટો લોચો એ છે કે હવાલાના ત્રણેક કરોડ રૂપિયા એ જ કારની ડિકિમાં રહી ગયા છે. એટલે હવાલા કિંગ જાવેદ ઘાયલ સિંહની જેમ વિફરે છે અને ભરેલી બંદૂકડીઓ લઇને બેશરમ બબલીની પાછળ પડી જાય છે. પછી થાય છે ધમાધમી અને ભમાભમી.